CELEX: 32019R1916
Language: sl
Date: 2019-11-15 00:00:00
Title: Izvedbena Uredba Komisije (EU) 2019/1916 z dne 15. novembra 2019 o določitvi podrobnih določb glede uporabe aerodinamičnih naprav na zadnjem delu v skladu z Direktivo Sveta 96/53/ES

18.11.2019   
               
               
                  SL
               
               
                  Uradni list Evropske unije
               
               
                  L 297/3
               
            
         IZVEDBENA UREDBA KOMISIJE (EU) 2019/1916
         z dne 15. novembra 2019
         o določitvi podrobnih določb glede uporabe aerodinamičnih naprav na zadnjem delu v skladu z Direktivo Sveta 96/53/ES
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 96/53/ES z dne 25. julija 1996 o določitvi največjih dovoljenih mer določenih cestnih vozil v Skupnosti v notranjem in mednarodnem prometu in največjih dovoljenih tež v mednarodnem prometu (1) ter zlasti člena 8b(4) Direktive,
         ob upoštevanju naslednjega:
         
                     (1)
                  
                  
                     Izboljšane aerodinamične lastnosti vozil imajo velik potencial za zmanjšanje porabe goriva in s tem tudi emisij CO2. Vendar pa znatne izboljšave aerodinamičnih lastnosti vozil niso možne, če niso v skladu z dovoljenimi merami cestnih vozil, vključno z aerodinamičnimi napravami. Zato je bila Direktiva 96/53/ES spremenjena, tako da pod določenimi pogoji omogoča odstopanja od največjih dovoljenih dolžin vozil na njihovem prednjem in zadnjem delu.
                  
               
                     (2)
                  
                  
                     Da se zagotovi varnost dvižnih ali zložljivih aerodinamičnih naprav na zadnjem delu, bi bilo treba opredeliti situacije, v katerih se takšne naprave lahko uporabijo ali zaprejo, zlasti v zvezi z bližino drugih udeležencev v cestnem prometu, posebnostmi območja in omejitvijo hitrosti. Prav tako bi bilo treba zagotoviti združljivost dvižnih ali zložljivih aerodinamičnih naprav na zadnjem delu z dejavnostmi intermodalnega prevoza, zlasti pri premikanju na intermodalnih prevoznih enotah ali z njih ter zaradi prenašanja sile vetra med prevozom na takšnih enotah.
                  
               
                     (3)
                  
                  
                     Opozoriti bi bilo treba tudi, da morajo vozila ali skupine vozil, opremljene z aerodinamičnimi napravami na zadnjem delu, izpolnjevati zahteve Direktive 96/53/ES, zlasti zahtevo v zvezi z vožnjo v krožnem pasu iz točke 1.5 Priloge I k Direktivi.
                  
               
                     (4)
                  
                  
                     Ukrepi iz te uredbe so v skladu z mnenjem odbora iz člena 10i(2) Direktive 96/53/ES –
                  
               SPREJELA NASLEDNJO UREDBO:
         
            Člen 1
            Predmet urejanja
            Ta uredba določa podrobne določbe o uporabi aerodinamičnih naprav na zadnjem delu, ki so nameščene na vozila in skupine vozil v skladu z Direktivo 96/53/ES.
         
         
            Člen 2
            Opredelitve pojmov
            V tej uredbi se uporabljajo naslednje opredelitve pojmov:
            
                        (a)
                     
                     
                        „naprave“ pomenijo aerodinamične naprave, nameščene na zadnji del vozil ali skupin vozil;
                     
                  
                        (b)
                     
                     
                        „delovni položaj“ pomeni položaj naprave v aktiviranem stanju za zmanjševanje zračnega upora;
                     
                  
                        (c)
                     
                     
                        „zaprti položaj“ pomeni položaj naprave v varno in nepremično zloženem ali spuščenem stanju.
                     
                  
         
            Člen 3
            Pogoji uporabe
            
               1.   Države članice lahko prepovejo promet za vozila ali skupine vozil, opremljene z napravami v delovnem položaju v mestnih ali medmestnih območjih, če to zahtevajo pristojni organi, ob upoštevanju posebnosti takih območij, zlasti kjer je hitrost omejena na 50 km/h ali manj in so lahko prisotni ranljivi udeleženci v prometu.
            
            
               2.   Naprave morajo biti v zaprtem položaju v situacijah ali na območjih, kjer je potrebna posebna pozornost ali previdnost. To je na primer:
               
                           (a)
                        
                        
                           pri manevriranju, vzvratni vožnji ali parkiranju vozila;
                        
                     
                           (b)
                        
                        
                           ko je vozilo parkirano;
                        
                     
                           (c)
                        
                        
                           med nakladanjem ali razkladanjem blaga.
                        
                     
            
               3.   Za uporabo naprav med dejavnostmi intermodalnega prevoza veljajo naslednje zahteve:
               
                           (a)
                        
                        
                           pri pripravi na intermodalni prevoz in med njim morajo biti naprave v zaprtem položaju;
                        
                     
                           (b)
                        
                        
                           naprave lahko izstopajo za največ 25 mm na vsaki strani vozila in celotna širina vozila, vključno z napravami, ne sme biti večja od 2 600 mm.
                        
                     
            
               4.   Okvarjene, nevarne ali nepravilno delujoče naprave morajo biti vedno v zaprtem položaju ali, če je mogoče, takoj odstranjene.
            
            
               5.   Z odstopanjem od odstavkov 2 in 3(a) ni treba, da so naprave v zaprtem položaju, kadar se v skladu s točko 1.3.1.1.3 dela B, točko 1.3.1.1.3 dela C in točko 1.4.1.1.3 dela D Priloge I k Uredbi (EU) št. 1230/2012 ne zahteva, da so dvižne ali zložljive, če so zahteve glede največjih mer izpolnjene v vseh pogojih.
            
         
         
            Člen 4
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
            Ta uredba je v celoti zavezujoča in se neposredno uporablja v vseh državah članicah.
         
         
            V Bruslju, 15. novembra 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 235, 17.9.1996, str. 59.